
讻转讜讘讜转 讻讚 注"讘 - 驻讬专讜砖 砖讟讬讬谞讝诇抓

讛讻讗 谞诪讬 [讻讗谉 讙诐 讻谉] 诪讚讜讘专 砖讛讞诪专 讛砖谞讬 讘讗 讙诐 讛讜讗 讘讗讜驻谉 砖讻诇讬 讗讜诪谞讜转讜 (砖诇 诪讜讻专 转讘讜讗讛) 讘讬讚讜, 砖谞讬讻专讬诐 讛讚讘专讬诐 砖讙诐 讛讜讗 讘讗 诇诪讻讜专 讗转 转讘讜讗转讜, 讜讗祝 砖诪讙谞讛 讗转 转讘讜讗转讜, 讻讬讜谉 砖谞专讗讬诐 讛讚讘专讬诐 砖讻讜讜谞转讜 讘住讜驻讜 砖诇 讚讘专 诇诪讻讜专 讗转 转讘讜讗转讜, 讜讙诐 讛讜讗 诪砖讘讞 讗转 转讘讜讗转讜 砖诇 讞讘讬专讜 鈥� 讬砖 诇讞砖讜砖 诇讙讜诪诇讬谉, 砖讘注讬专 讗讞专转 讛诐 讛讜驻讻讬诐 讗转 讛讚讘专讬诐, 讜讞讘讬专讜 诪砖讘讞 讗转 转讘讜讗转讜 砖诇讜, 讗讘诇 讻砖讗讬谉 专讗讬讛 诇讚讘专, 讗讬谉 讞讻诪讬诐 讞讜砖砖讬诐 诇讙讜诪诇讬谉.


讜诪注讬专讬诐: 讜讛讬讻讗 讗转诪专 [讜讛讬讻谉, 注诇 诪讛 谞讗诪专] 讛转讬专讜抓 砖诇 专' 讞诪讗 讘专 注讜拽讘讗 鈥� 讗讛讗 [注诇 讝讜], 讚转谞谉 [砖砖谞讬谞讜]: 讛拽讚专 砖讛讜讗 讞讘专 讜注讜砖讛 讻诇讬讜 讘讟讛专讛 砖讛谞讬讞 拽讚讬专讜转讬讜 讜讬专讚 诇砖转讜转 诪讬诐 诪谉 讛讬讗讜专, 讜讬砖 诇讞砖讜砖 砖讘讬谞转讬讬诐 谞讙注讜 讗谞砖讬诐 讟诪讗讬诐 讘拽讚讬专讜转 鈥� 讛拽讚讬专讜转 讛驻谞讬诪讬讜转 讟讛讜专讜转, 讜讛讞讬爪讜谞讜转 讟诪讗讜转.


讜砖讗诇讜, 讜讛转谞讬讗 [讜讛专讬 砖谞讬谞讜 讘讘专讬讬转讗]: 讗诇讜 讜讗诇讜, 讛驻谞讬诪讬讜转 讜讛讞讬爪讜谞讬讜转 讟诪讗讜转! 讗诪专 专' 讞诪讗 讘专 注讜拽讘讗: 砖诐 讘讗讜转讛 讘专讬讬转讗 讛诪讟诪讗转 讗转 讛讻诇, 诪讚讜讘专 讘砖讻诇讬 讗讜诪谞讜转讜 砖诇 讛拽讚专 讘讬讚讜, 讜诪讝讛 专讜讗讬诐 讛讻诇 砖讛讜讗 专讜爪讛 诇诪讻讜专 注转讛 讗转 讛拽讚讬专讜转, 讜诪驻谞讬 砖讬讚 讛讻诇 诪诪砖诪砖转 讘讛谉, 砖讘讗讬诐 诇讘讚讜拽 讛拽讚讬专讜转 诇驻谞讬 拽谞讬讬转谉, 讬砖 诇讞砖讜砖 砖讘讬谉 讛谞讻谞住讬诐 诇讘讚讜拽 讗转 讛拽讚讬专讜转 讛讬讛 讙诐 讗讚诐 讟诪讗.


讜砖讜讗诇讬诐: 讜讛转谞讬讗 [讜讛专讬 砖谞讜讬讛 注讜讚 讘专讬讬转讗] 讛讗讜诪专转: 讗诇讜 讜讗诇讜 讟讛讜专讜转! 讗诪专 专' 讞诪讗 讘专 注讜拽讘讗: 砖诐 诪讚讜讘专 讘砖讗讬谉 讻诇讬 讗讜诪谞讜转讜 讘讬讚讜 砖谞讬讻专 砖讗讬谞讜 注住讜拽 注转讛 讘诪讻讬专讛, 讜讻讬讜谉 砖讻讱 讗讬谉 讗谞砖讬诐 讝专讬诐 谞讜讙注讬诐 讘讛谉 讻诇诇.


讜砖讜讗诇讬诐: 讗诐 讻谉, 讜讗诇讗 讛讗 讚转谞谉 [讝讜 砖砖谞讬谞讜 讘诪砖谞讛]: 讛驻谞讬诪讬讜转 讟讛讜专讜转 讜讛讞讬爪讜谞讜转 讟诪讗讜转. 讛讬讻讬 诪砖讻讞转 诇讛 [讻讬爪讚 讗转讛 诪讜爪讗 讗讜转讛]? 砖讛专讬 讻驻讬 砖讗诪专谞讜 讗诐 讻诇讬 讗讜诪谞讜转讜 讘讬讚讜 鈥� 讛讻诇 讟诪讗, 讜讗诐 讗讬谞诐 讘讬讚讜 鈥� 讛讻诇 讟讛讜专!


讜诪砖讬讘讬诐: 诪讚讜讘专 讘诪拽专讛 砖讗讬谉 讻诇讬 讗讜诪谞讜转讜 讘讬讚讜, 讗诇讗 讚住诪讬讻讗 [砖住诪讜讱] 讛诪拽讜诐 砖讘讜 讛谞讬讞 讗转 讛拽讚讬专讜转 诇专砖讜转 讛专讘讬诐, 讜诪砖讜诐 讞讬驻讜驻讬 (爪讬讚讬) 专砖讜转 讛专讘讬诐. 砖住诪讜讱 诇专砖讜转 讛专讘讬诐 讬砖 诪拽讜诐 砖讘讜 诪谞讬讞讬诐 讛诪讜讻专讬诐 讗转 住讞讜专转诐, 讜驻注诪讬诐 砖讬砖 讗谞砖讬诐 专讘讬诐 讘专砖讜转 讛专讘讬诐 讜谞讚讞拽讬诐 讜谞讻谞住讬诐 诇爪讚讚讬诐, 讜转讜讱 讻讚讬 讛讬诇讜讻诐 谞讙注讜 讘拽讚讬专讜转 讛讞讬爪讜谞讬讜转. 讗讘诇 诇诪拽讜诐 讛拽讚讬专讜转 讛驻谞讬诪讬讜转 讗讬谉 谞讻谞住讬诐, 砖讛专讬 诇讗 讙讬诇讛 砖讚注转讜 诇诪讻讜专 讗讜转谉. 注讚 讻讗谉 转讬专讜抓 讗讞讚 诇住转讬专讛 砖讘讬谉 诪讞诇讜拽转 专' 讬讛讜讚讛 讜讞讻诪讬诐 讘讚讬谞讬 讞讝拽转 讻讛讜谞讛 讜讘讚讬谞讬 讞诪专讬诐.


讜讗讬讘注讬转 讗讬诪讗 [讜讗诐 转专爪讛 讗诪讜专] 讻讬 诪讞诇讜拽转 专' 讬讛讜讚讛 讜专讘谞谉 [讜讞讻诪讬诐] 讗讬谞讛 讘砖讗诇讛 讗诐 讞讜砖砖讬诐 诇讙讜诪诇讬谉, 讗诇讗 讘砖讗诇讛 讛讗诐 诪注诇讬谉 诪转专讜诪讛 诇讬讜讞住讬谉 拽诪讬驻诇讙讬 [讞诇讜拽讬诐] 讛诐. 砖诇讚注转 专' 讬讛讜讚讛 讻诇 诪讬 砖讗讜讻诇 讘转专讜诪讛 诪注诇讬诐 讗讜转讜 注诇 住诪讱 讝讛 诇讻讛讜谞讛 讙诐 诇注谞讬谉 讬讞讜住, 讜诇讻谉 谞讞讜爪讛 诇讚注转 专' 讬讛讜讚讛 注讚讜转 讙诪讜专讛 讙诐 诇讙讘讬 转专讜诪讛. 讜讗讬诇讜 讞讻诪讬诐 住讘讜专讬诐 砖讗讬谉 诪注诇讬诐 诪转专讜诪讛 诇讬讜讞住讬谉, 讜诪砖讜诐 讻讱 诇讙讘讬 转专讜诪讛 讚讬 讘注讚讜转 讻诇砖讛讬, 讜诇讙讘讬 讬讜讞住讬谉 讬爪讟专讻讜 注讚讜转 砖诇讬诪讛.


讗 讗讬讘注讬讗 诇讛讜 [谞砖讗诇讛 诇讛诐 诇讞讻诪讬诐]: 诪讛讜 诇讛注诇讜转 诪砖讟专讜转 诇讬讜讞住讬谉? 讜诪讘专专讬诐: 讛讬讻讬 讚诪讬 [讻讬爪讚 讘讚讬讜拽 讛讬讛 讛讚讘专]? 讗讬诇讬诪讗 讚讻转讬讘 讘讬讛 [讗诐 谞讗诪专 砖讻转讜讘 讘讜, 讘砖讟专] "讗谞讬 驻诇讜谞讬 讻讛谉 讞转诪转讬 注讚" 鈥� 讗讜诇诐 讘诪拽专讛 讻讝讛 诪讗谉 拽讗 诪住讛讬讚 注讬诇讜讬讛 [诪讬 诪注讬讚 注诇讬讜] 砖讛讜讗 讻讛谉? 讛诇讗 讛讜讗 注爪诪讜 讻转讘 诪讛 砖讻转讘, 讜讗讬谉 讻讗谉 注讚讜转 讻诇诇!


讜诪住讘讬专讬诐: 诇讗 爪专讬讻讗 [谞爪专讻讛] 讗诇讗 讘诪拽专讛 讚讻转讬讘 讘讬讛 [砖讻转讜讘 讘讜] 讘砖讟专 "讗谞讬 驻诇讜谞讬 讻讛谉 诇讜讬转讬 诪谞讛 诪驻诇讜谞讬" 讜讞转讬诪讜 住讛讚讬 [讜讞转诪讜 注讚讬诐], 讜讛砖讗诇讛 讛讬讗 诪讗讬 [诪讛]? 讛讗诐 注诇 讛诪谞讛, 讛讻住祝 砖讘砖讟专 拽讗 诪住讛讚讬 [讛诐 诪注讬讚讬诐], 砖讗讬谉 注讚讜转诐 讗诇讗 注诇 注讬拽专 讛讚讘专 鈥� 注诇 讛讛诇讜讜讗讛 砖讛讬转讛 砖诐, 讗讜 讚诇诪讗 讗讻讜诇讛 诪讬诇转讗 拽讗 诪住讛讚讬 [砖诪讗 注诇 讻诇 讛讚讘专 讛诐 诪注讬讚讬诐] 讜诪讗砖专讬诐 讻诇 驻专讟 讛讻转讜讘 讘砖讟专, 讜讗诐 讻谉 讘讬谉 讛砖讗专 讛诐 诪注讬讚讬诐 讙诐 砖讛讜讗 讻讛谉. 诇讛诇讻讛 谞讞诇拽讜 讘讻讱 讛讞讻诪讬诐 专讘 讛讜谞讗 讜专讘 讞住讚讗; 讞讚 [讗讞讚 诪讛诐] 讗诪专: 诪注诇讬谉 诪砖讟专讜转 诇讬讜讞住讬谉, 讜讞讚 [讜讗讞讚 诪讛诐] 讗诪专: 讗讬谉 诪注诇讬谉.


讻讬讜爪讗 讘讝讛 讗讬讘注讬讗 诇讛讜 [谞砖讗诇讛 诇讛诐]: 诪讛讜 诇讛注诇讜转 诪谞砖讬讗讜转 讻驻讬诐 诇讬讜讞住讬谉? 砖讗诐 专讗讜 讗讚诐 砖谞讜砖讗 讗转 讻驻讬讜 讜诪讘专讱 讗转 讛爪讬讘讜专 讘讘讬转 讛讻谞住转 讻讻讛谉, 讛讗诐 讗驻砖专 诇住诪讜讱 注诇 讻讱 讙诐 诇讙讘讬 讬讜讞住讬谉? 讜诪注讬专讬诐: 转讬讘注讬 诇诪讗谉 讚讗诪专 [转讬砖讗诇 讛砖讗诇讛 诇砖讬讟转 诪讬 砖讗讜诪专] 诪注诇讬谉 诪转专讜诪讛 诇讬讜讞住讬谉, 讜转讬讘注讬 诇诪讗谉 讚讗诪专 [讜转讬砖讗诇 讙诐 诇讚注转 诪讬 砖讗讜诪专] 讗讬谉 诪注诇讬谉.


讜诪住讘讬专讬诐: 转讬讘注讬 诇诪讗谉 讚讗诪专 [转讬砖讗诇 讛砖讗诇讛 诇讚注转 诪讬 砖讗讜诪专] 诪注诇讬谉 诪转专讜诪讛 诇讬讜讞住讬谉, 砖讻谉 讗驻砖专 诇讜诪专: 讛谞讬 诪讬诇讬 [讚讘专讬诐 讗诇讛] 讗诪讜专讬诐 讘转专讜诪讛, 讻讬 讗讻讬诇转 转专讜诪讛 注诇 讬讚讬 讝专 (砖讗讬谞讜 讻讛谉) 注讜谉 诪讬转讛 讛讬讗 砖注讜谞砖讛 诪讬转讛 讘讬讚讬 砖诪讬诐, 讜讗讬谉 诇讞砖讜讚 讘讗讚诐 砖讬注讘讜专 注讘讬专讛 讞诪讜专讛 讝讜, 讜诇讻谉 谞专讗讛 砖讛讜讗 讗讻谉 讻讛谉, 讗讘诇 谞砖讬讗讜转 讻驻讬诐, 砖讗讬住讜专 注砖讛, 砖讝专 讛谞讜砖讗 讗转 讻驻讬讜 讗讬谞讜 注讜讘专 讗诇讗 讘讗讬住讜专 注砖讛, 砖讛专讬 讞讜讘转 讛讻讛谞讬诐 诇砖讗转 讻驻讬讛诐 讘讘专讻讛 谞讗诪专讛 讻诪爪讜讜转 注砖讛, 讜诪讻诇诇 讛注砖讛 谞讜讘注 讙诐 讗讬住讜专 诇讝专讬诐 诇注砖讜转 讻谉, 诇讗, 讗讬谉 讗谞砖讬诐 诪拽驻讬讚讬诐 讻诇 讻讱, 讜讬砖 诇讞砖讜砖 砖诪讗 讘砖诇 拽讜诇转讜 讛讬讞住讬转 砖诇 讛讚讘专, 讬讘讜讗 诇专诪讜转 讜讬砖讗 讻驻讬讜 讗祝 砖讗讬谞讜 讻讛谉, 讜诇讻谉 诇讗 讗祝 讬砖 诇讞砖讜砖 诇讻讱 讜诇讗 诇讛注诇讜转讜 注诇 住诪讱 讝讛 诇讬讜讞住讬谉. 讗讜 讚诇诪讗 诇讗 砖谞讗 [砖诪讗 讗讬谞讜 砖讜谞讛], 砖诪讗讞专 砖讬砖 讘讻讱 注讘讬专讛, 讗讬谉 诇讞砖讜讚 讘讗讚诐 砖注讜讘专 注讘讬专讛, 讜讘讜讚讗讬 讬砖 诇讜诪专 砖讻讛谉 讛讜讗.


讜讻谉 诪爪讚 砖谞讬 转讬讘注讬 诇诪讗谉 讚讗诪专 [转讬砖讗诇 讛砖讗诇讛 诇讚注转 诪讬 砖讗讜诪专] 讗讬谉 诪注诇讬谉 诪转专讜诪讛 诇讬讜讞住讬谉, 砖讗驻砖专 诇讜诪专: 讛谞讬 诪讬诇讬 [讚讘专讬诐 讗诇讛] 讗诪讜专讬诐 讚讜讜拽讗 讘转专讜诪讛 讚诪讬转讗讻诇讗 讘爪谞注讗 [砖谞讗讻诇转 讘爪讬谞注讛], 砖讬讬转讻谉 砖讗讚诐 讝讛 讗讬谞讜 讻讛谉, 讗讘诇 讻讬讜谉 砖讛讜讗 注讜砖讛 讗转 讛讚讘专 讘爪讬谞注讛 鈥� 讗讬谞讜 诪转讘讬讬砖 讘讻讱, 讗讘诇 谞砖讬讗讜转 讻驻讬诐 砖讛讬讗 谞注砖讬转 讘驻专讛住讬讗, 讗讬 诇讗讜 [讗诐 诇讗] 讻讛谉 讛讜讗 鈥� 讻讜诇讬 讛讗讬 诇讗 诪讞爪讬祝 讗讬谞砖 谞驻砖讬讛 [讻诇 讻讱 讗讬谉 讗讚诐 诪讞爪讬祝 注爪诪讜] 诇注讘讜专 注讘讬专讛 讘驻谞讬 讛专讘讬诐, 讜讗诐 谞砖讗 讻驻讬讜 诪砖诪注 砖讻讛谉 讛讜讗. 讗讜 讚诇诪讗 诇讗 砖谞讗 [砖诪讗 讗讬谞讜 砖讜谞讛], 砖讗诐 讗讚诐 注讜讘专 注讘讬专讛 讗讬谞讜 诪拽驻讬讚 讗诐 讝讛 讘爪讬谞注讛 讗讜 讘专讘讬诐, 讜讙诐 讻讗谉 讗讬谉 诇住诪讜讱 注诇 诪注砖讛讜, 讻砖诐 砖讗讬谉 住讜诪讻讬诐 注诇 讗讻讬诇转 转专讜诪讛.


讜讗祝 讘讻讱 谞讞诇拽讜 诇讛诇讻讛 专讘 讞住讚讗 讜专' 讗讘讬谞讗; 讞讚 [讗讞讚 诪讛诐] 讗诪专: 诪注诇讬谉 诪谞砖讬讗讜转 讻驻讬诐 诇讬讜讞住讬谉, 讜讞讚 [讜讗讞讚 诪讛诐] 讗诪专: 讗讬谉 诪注诇讬谉. 讜讘讗讜转讛 砖讗诇讛 讗诪专 诇讬讛 [诇讜] 专讘 谞讞诪谉 讘专 讬爪讞拽 诇专讘讗: 诪讛讜 诇讛注诇讜转 诪谞砖讬讗讜转 讻驻讬诐 诇讬讜讞住讬谉? 讗诪专 诇讬讛 [诇讜] 专讘讗: 讚讘专 讝讛 讛讜讗 驻诇讜讙转讗 [诪讞诇讜拽转] 专讘 讞住讚讗 讜专' 讗讘讬谞讗.


讜讞讝专 讜砖讗诇 专讘 谞讞诪谉 讘专 讬爪讞拽: 讛诇讻转讗 诪讗讬 [讜讛诇讻讛 诪讛 讛讬讗]? 讗诪专 诇讬讛 [诇讜]: 讗谞讗 诪转谞讬转讗 讬讚注谞讗 [讗谞讬 诪砖谞讛, 讘专讬讬转讗, 讬讜讚注 讗谞讬] 讜注诇讬讛 讗谞讬 住讜诪讱; 讚转谞讬讗 [砖讻谉 砖谞讬谞讜 讘讘专讬讬转讗], 专' 讬讜住讬 讗讜诪专: 讙讚讜诇讛 讛讬讗 讛讞讝拽讛 砖住讜诪讻讬诐 注诇讬讛, 讜讗讬谉 诪砖谞讬诐 诪诪谞讛. 砖谞讗诪专: "讜诪讘谞讬 讛讻讛谞讬诐 讘谞讬 讞讘讬讛 讘谞讬 讛拽讜抓 讘谞讬 讘专讝诇讬 讗砖专 诇拽讞 诪讘谞讜转 讘专讝诇讬 讛讙诇注讚讬 讗砖讛 讜讬拽专讗 注诇 砖诪诐. 讗诇讛 讘拽砖讜 讻转讘诐 讛诪转讬讞砖讬诐 讜诇讗 谞诪爪讗讜 讜讬讙讗诇讜 诪谉 讛讻讛谞讛. 讜讬讗诪专 讛转专砖转讗 诇讛诐 讗砖专 诇讗 讬讗讻诇讜 诪拽讚砖 讛拽讚砖讬诐 注讚 注诪讚 讻讛谉 诇讗讜专讬诐 讜诇转诪讬诐" (注讝专讗 讘, 住讗-住讙). 砖诪讗讞专 讜讘讙讜诇讛 谞讬砖讗讜 讞诇拽 诪谉 讛讻讛谞讬诐 诇讘谞讜转 讛讙讜讬讬诐 讜讛讬讜 讘谞讬讛诐 讞诇诇讬诐, 诇讻谉 诪砖讞讝专讜 诇讗专抓 讜讛讜拽诐 讘讬转 讛诪拽讚砖 讛砖谞讬, 讛讬讜 爪专讬讻讬诐 讻诇 讛讻讛谞讬诐 诇讛讜讻讬讞 讗转 讬讬讞讜住诐 讻讚讬 砖讬讜讻诇讜 诇砖专转 讘讜. 讜讗讜转诐 讻讛谞讬诐 砖诇讗 讛讬讛 讘专砖讜转诐 讗驻砖专讜转 诇讛讜讻讬讞, 谞讚讞讜 诪谉 讛讻讛讜谞讛. 讜谞讞诪讬讛 讛讜讗 砖诪爪讗 驻转专讜谉 讞诇拽讬 诇讘注讬讬转诐.


讜诪驻专砖 专' 讬讜住讬 讗转 讚讘专讬讜: 讗诪专 诇讛诐 谞讞诪讬讛 诇讗讜转诐 讻讛谞讬诐 诪住讜驻拽讬诐: 讛专讬 讗转诐 讘讞讝拽转讻诐. 讘诪讛 讛讬讬转诐 讗讜讻诇讬诐 讘讙讜诇讛 讻砖讛讬讬转诐 讘讘讘诇 鈥� 讘拽讚砖讬 讛讙讘讜诇, 讻诇讜诪专, 讘转专讜诪讛, 讗祝 讻讗谉 转诪砖讬讻讜 诇讗讻讜诇 讘拽讚砖讬 讛讙讘讜诇. 讗讘诇 诇讗 转讗讻诇讜 讘拽讚砖讬 讛拽讚砖讬诐, 讻诇讜诪专, 诪谉 讛拽专讘谞讜转, 砖讛专讬 诇讻讱 讗讬谉 诇讻诐 讞讝拽讛, 砖讛专讬 诇讗 讗讻诇转诐 拽专讘谞讜转 讘讙讜诇讛. 讜诪讻讗谉 谞诇诪讚 诇注谞讬讬谞谞讜, 讜讗讬 住诇拽讗 讚注转讱 [讜讗诐 注讜诇讛 注诇 讚注转讱] 诇讜诪专 砖诪注诇讬谉 诪谞砖讬讗讜转 讻驻讬诐 诇讬讜讞住讬谉, 讛谞讬 [讛讻讛谞讬诐 讛诇诇讜] 讻讬讜谉 讚驻专住讬 讬讚讬讬讛讜 [砖讛诐 驻讜专住讬诐 讗转 讻驻讬讛诐] 讘讘专讻讛 鈥� 讗转讬 诇讗住讜拽讬谞讛讜 [讬讘讜讗讜 诇讛注诇讜转诐] 讙诐 诇讬讜讞住讬谉!


讜讚讜讞讬诐: 砖讗谞讬 讛讻讗 讚专讬注 讞讝拽讬讬讛讜 [砖讜谞讛 讻讗谉 砖讛讜专注讛 讞讝拽转诐], 砖讻讬讜谉 砖专讜讗讬诐 砖讗讬谞诐 讗讜讻诇讬诐 讘拽讚砖讬 讛诪讝讘讞 讻砖讗专 讛讻讛谞讬诐, 讬讜讚注讬诐 讘讛诐 砖讗讬谞诐 讻讛谞讬诐 讜讚讗讬讬诐. 讜诪讜住讬驻讬诐: 讚讗讬 [砖讗诐] 诇讗 转讬诪讗 讛讻讬 [转讗诪专 讻讱], 砖住讜诪讻讬诐 注诇 讟注诐 讝讛 砖讛讜专注讛 讞讝拽转诐, 讗讝讬 讛专讬 诇诪讗谉 讚讗诪专 [诇砖讬讟转 诪讬 砖讗讜诪专] 讻讬 诪注诇讬谉 诪转专讜诪讛 诇讬讜讞住讬谉 讗驻砖专 讛讬讛 诇讛拽砖讜转 注诇讬讜 诪讻讗谉: 讻讬讜谉 讚讗讻诇讬 [砖讛诐 讗讜讻诇讬诐] 讘转专讜诪讛 鈥� 讗转讬 诇讗住讜拽讬谞讛讜 [讬讘讜讗讜 诇讛注诇讜转诐] 诇讬讜讞住讬谉! 讗诇讗 诇讗讜 [讛讗诐 诇讗] 诪驻谞讬 砖讬砖 诇讜诪专 砖讗讬谉 诇讞砖讜砖 诇讚讘专 诪砖讜诐 讚专讬注 讞讝拽讬讬讛讜 [砖讛讜专注讛 讞讝拽转诐] 诪转讜讱 砖讗讬谞诐 讗讜讻诇讬诐 讘拽讚砖讬 拽讚砖讬诐, 讜讛讻诇 讬讜讚注讬诐 讘讛诐 砖讗讬谞诐 讻讛谞讬诐 讜讚讗讬讬诐. 讜诇讻谉 讗讬谉 诇诇诪讜讚 诪讻讗谉 讛诇讻讛 诇讝诪谉 讛讝讛, 讻讗砖专 讻诇 讛讻讛谞讬诐 讗讜讻诇讬诐 专拽 讘转专讜诪讛, 砖讗讝 讬转讻谉 砖诪注诇讬诐 诪转专讜诪讛 诇讬讜讞住讬谉.

